S-1790/2006

Mál þetta, sem dómtekið var í dag, er höfðað með ákæru útgefinni af lögreglustjóranum í Reykjavík 17. október sl., á hendur H-kk-þgf E-kk-þgf, Sunnuhlíð 10, Akureyri, fyrir eftirtalin brot framin í Reykjavík á árinu 2006 nema annað sé tekið fram:

1. Þjófnaði:

1.1

Föstudaginn 24. febrúar í versluninni 11-11, Laugavegi 169, stolið 2 nælonsokkabuxum, pakkningu með kaffi og rafhlöðum, samtals að verðmæti kr. 3.315.

1.2

Mánudaginn 27. febrúar í versluninni Hagkaup í Kringlunni, Kringlunni 8-12, stolið 2 pökkum af kertum, samtals að verðmæti kr. 438.

1.3

Þriðjudaginn 28. febrúar í netkaffi verslunar Máls og menningar, Laugavegi 18, stolið stafrænni vog og 4 súkkulaðimolum að ótilgreindu verðmæti.

Brot þessi teljast varða við 244. gr. almennra hegningarlaga nr. 19/1940.

2. Umferðarlagabrot, með því að hafa sunnudaginn 24. desember 2005 ekið bifreiðinni IX-965 gegn rauðu ljósi á gatnamótum Lækjargötu og Hverfisgötu og síðan beygt til vinstri og ekið um strætisvagnaleið frá Lækjargötu að Tryggvagötu gegn fyrir umferðarmerki sem bannar slíkan akstur.

Teljast brot þessi varða við 1. mgr. 5. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júní 1963. Á árunum 1991 til 2004 hlaut hann samtals 14 dóma fyrir brot á umferðarlögum en einnig fyrir brot á 244. gr. almennra hegningarlaga. Með dómi 28. júní 2006 var ákærði dæmdur í 5 mánaða fangelsi, skilorðsbundið til þriggja ára, 300.000 króna sektargreiðslu og til sviptingar ökuréttar vegna þjófnaðar og aksturs undir áhrifum lyfja. Þá var hann aftur dæmdur 18. júlí 2006 fyrir akstur undir áhrifum lyfja. Var refsing hans, sem ákveðin var sem hegningarauki við refsingu hans samkvæmt dóminum frá 28. júní sl., ákveðin 2 mánaða fangelsi, skilorðsbundið til þriggja ára. Brot þau sem ákærði hefur nú verið sakfelldur fyrir framdi hann fyrir uppkvaðningu beggja fyrrgreindra dóma. Ber því að ákvarða refsingu hans nú sem hegningarauka við refsingu sem hlaut með þeim dómum, sbr. 78. gr. almennra hegningarlaga. Ákærði hefur leitast við að bæta ráð sitt og hefur farið í langa áfengis- og lyfjameðferð. Með hliðsjón af því og að verðmæti hins stolna var lítið er það mat dómsins að brot þau sem ákærði hefur nú verið sakfelldur fyrir hefðu ekki orðið til þyngingar þeirri refsingu er ákærði hlaut með greindum dómum hefðu þau þá verið dæmd með. Ákærða verður því ekki gerð sérstök refsing í máli þessu.

Ákærði, greiði þóknun skipaðs verjanda síns, H-kk-ef I-kk-ef hæstaréttarlögmanns, 64.740 krónur að meðtöldum virðisaukaskatti.

D ó m s o r ð :

Ákærða, H-kk-þgf E-kk-þgf, er ekki gerð sérstök refsing í máli þessu.

Ákærði, greiði þóknun skipaðs verjanda síns, H-kk-ef I-kk-ef hæstaréttarlögmanns, 64.740 krónur að meðtöldum virðisaukaskatti.

Á-kk-nf M-kk-nf